題金粟洞
作者：胡仲弓
朝代：宋

paragraphs: 名山洞府三十六，若擬帽峰猶未足。
有人曾此坐丹爐，有人曾此安碁局。
一朝悟道歸去來，依舊紫雲鎖林屋。
武榮賈客來洛陽，手携尺書叩巖谷。
覿面親逢呂洞賓，有眼不辨鄭文叔。
功成行滿欲度人，酬之遺以半升粟。
豈知粒粒皆金砂，一服可但能辟穀。
先嗔後喜來重尋，癡心纔動隔山谷。
故老相傳金粟仙，凌霄有塔蒼標玉。
乾坤外物號無塵，凡夫到此懶著脚。
我來稽首問先生，若爲乞得壺中藥。
刀圭分與醫國人，却入深山抱幽獨。
先生道我亦不塵，且走千巖并萬壑。
它時相過岳陽樓，定把奇書與君讀。